ඇලිස් තෲ ද ලුකිං ග්ලාස් (2016 චිත්‍රපටය)

ඇලිස් තෲ ද ලුකිං ග්ලාස් යනු 2016 ඇමරිකානු ෆැන්ටසි වික්‍රමාන්විත චිත්‍රපටයකි. මෙය අධ්‍යක්ෂණය කරන ලද්දේ ජේම්ස් බොබින් විසින් වන අතර, රචනය සිදුකරන ලද්දේ ලින්ඩා වූල්වර්ටන් විසිනි. මෙය ටිම් බර්ටන්, ජෝ රොත්, සුසෑන් ටොඩ් සහ ජෙනිෆර් ටොඩ්ගේ නිෂ්පාදනයකි. මේ සඳහා පාදක වී ඇත්තේ ලුවිස් කැරොල් විසින් නිර්මාණය කළ චරිත වන අතර, මෙය 2010 ඇලිස් ඉන් වොන්ඩර්ලෑන්ඩ් චිත්‍රපටයේ අනුගාමී චිත්‍රපටය ද වේ. මෙම චිත්‍රපටයේ ප්‍රධාන චරිත නිරූපණය කරන්නේ ජොනී ඩෙප්, ඈන් හැතවේ, මියා වසිකොව්ස්කා, මැට් ලූකස්, රීස් අයිෆන්ස්, හෙලේනා බොන්හැම් කාටර් සහ සචා බැරන් කොහෙන් විසිනි. එසේම මෙහි ස්ටීවන් ෆ්‍රයි, මයිකල් ෂීන්, ටිමති ස්පෝල් සහ ඇලන් රික්මන් හඬ රංගනයෙන් දායක වී ඇත.

මෙම චිත්‍රපටයේ, ඇලිස් මායාමය කැඩපතක් ඔස්සේ නැවත විශ්මලන්තය වෙත පැමිණෙයි. එහි දී, මෑඩ් හැටර් වෙනදාට වඩා උමතු අයුරින් හැසිරෙන අතර, ඔහුට සිය පවුල පිළිබඳ සත්‍යය දැනගැනීමට අවැසි බැව් ඇලිස් වටහා ගනියි. අනතුරුව ඇලිස් කාලය හරහා ගමන් කරන ("හෝරාගෝලයක්" ආධාරයෙන්) අතර, ඔවුන්ගේ දිවියේ විවිධ අවස්ථා, මිතුරන් සහ සතුරන් පසුකර පැමිණෙයි. කාලය අවසන් වීමට ප්‍රථම හැටර් බේරාගැනීමට තරගයට අවතීර්ණ වීමට ඇයට සිදු වේ.

මෙම චිත්‍රපටය මංගල දර්ශනය ප්‍රදර්ශනය කෙරුණේ 2016 මැයි 10 ලන්ඩනයේ ය. 2016 මැයි 27 දින ‍වෝල්ට් ඩිස්නි පික්චර්ස් ආයතනය විසින් එය සිනමාහල්වල බෙදාහරින ලදී. පළමු චිත්‍රපටයේ ආදායම් හා සැසඳීමේ දීමෙය බොක්ස් ඔෆීස් අතින් අපේක්ෂිත තත්ත්වය කරා ළඟා වූයේ නැත.

කථා පුවත
ඇලිස් කිංස්ලි පසුගිය වර්ෂ ත්‍රිත්වයම ගතකළේ ඇගේ පියාගේ අඩිපාරේ යමින් මුහුදුවල යාත්‍රාවෙහි නිරත වෙමිනි. චීනයේ සිට ලන්ඩන් වෙත ඇගේ පැමිණීමෙන් පසුව, ඇලිස්ට දැනගන්නට ලැබෙන්නේ ඇය හා කලින් විවාහ ගිවිසගෙන සිටි හැමිෂ් ඇස්කොට් විසින් ඇගේ පියාගේ සමාගම අයත් කොටගෙන ඇති බවයි. එසේම ඔහු ඇගේ පවුලේ නිවස වෙනුවෙන් හුවමාරුවක් ලෙස ඇගේ පියාගේ "ද වොන්ඩර්" නෞකාව අලෙවි කිරීමට සැරසෙයි. තීරණයක් ගැනීමට නොහැකිව ඇලිස් දිව යයි. එහි දී ඇයට ඇගේ සමනල මිතුරු ඇබ්සෝලෙම් හමුවන අතර, උඩු මහළේ එක් කැඩපතක් හරහා පියඹා යන සමනලයා අතුරුදන් වේ. ඇලිස් කැඩපත තුළින් විශ්මලන්තය වෙත යළි පැමිණෙයි.

එහි දී ඇලිස්ට සුදු රැජින මාර්මෝරියල්හි මිරානා, නිවෙන්ස් මැක්ට්විස්ප් සුදු හාවා, ට්වීඩ්ල්වරු, ඩෝර්මවුද් මැලයිම්කන්, තැකරි ඉයර්විකට් මාර්ච් හාවා, බෙයාර්ඩ්, සහ චෙෂියර් බළලා සුබපතති. ඔවුන් ඇයට දැනුම්දෙන්නේ ජබර්වොකීගේ ප්‍රහාරයෙන් පසුව සිය පවුලේ සාමාජිකයන් අතුරුදන් වීම හේතුවෙන් ටැරන්ට් හයිටොප් උමතු හැටර්ගේ සෞඛ්‍ය තත්ත්වය අයහපත් අතට හැරී ඇති බවයි. මෙම ප්‍රහාරය සිදුවූයේ තොප්පි වෙළෙන්දකු වූ සිය පියා වන සැනික්ට ටැරන්ට් විසින් ත්‍යාගයක් ලෙස ලබා දුන් හිස්වැසුම් නිර්මාණය ප්‍රතික්ෂේප කොට මඳ කාලයකට පසුව ය.

අතීතයට ගොස් උමතු හැටර්ගේ පවුල බේරා ගැනීමට කාලයාගෙන් අවසර ලබාගන්නා මෙන් සුදු රැජින ඇලිස්ගෙන් ඉල්ලා සිටියි. ඇය එසේ පවසන්නේ හැටර්ව බේරාගත හැකි එකම තැනැත්තා ඇලිස් යැයි ඇය සිතන නිසාවෙනි. කෙසේනමුත්, ඇය ඇලිස්ට කාලය පිළිබඳ අනතුරු හඟවන්නේ ඇගේ අතීතය සහ ඇගේ අනාගතය එකිනෙකා දුටුවහොත් සෑම දෙයක්ම ඉතිහාසයට එක්වන බව පවසමිනි. සිය ගමන අරඹන ඇලිස් අද්භූත පෙනුමැති මාලිගයක් තුළට පැමිණෙයි. අර්ධ-මිනිස්, අර්ධ-ඔරලෝසුවක් බඳු කාලය නම් අර්ධ-දේවතාවා වෙසෙන්නේ මෙම ස්ථානයේ ය. ඇලිස් කාලයාගෙන් උපදෙස් ඉල්ලන අතරතුර, විශ්මලන්තයේ සියලුම කාලයන් පාලනය කරන හෝරාගෝලය නම් උපකරණය ඇගේ නෙත ගැටෙයි. එමගින් ඇයට අතීතයේ ඕනෑම කාලයක් වෙත යා හැකි වනු ඇත.

අතීතය වෙනස් කළ නොහැකි බවට කාලය අනතුරු හැඟවුව ද, ඇලිස් එයට සවන් නොදෙයි. පිටුවහල් කළ රතු රැජින හෙවත් ක්‍රිම්ස්හි අයිරේස්බෙත් ද කාලය කෙරෙහි උනන්දු වන බව සොයාගන්නා ඇලිස් හෝරාගෝලය සොරකම් කරයි. අත්වැරදීමකින් ඇලිස් අයිරේස්බෙත්ගේ අභිෂේකය සිදුවූ දිනය වෙත යැවෙයි. එහි දී ලාබාල මෑඩ් හැටර් රතු රැජිනට සමච්චල් කරන්නේ ඇ‍ගේ අසාමාන්‍ය ලෙස විශාල හිසට රාජකීය කිරුළ නොගැළපුණු නිසායි. මේ හේතුවෙන් අයිරේස්බෙත් කෝපයට පත්වන අතර, රාජ්‍ය පාලනයට හැඟීම් අතින් ඇය නුසුදුසු යැයි ඇගේ පියා වටහා ගනියි. මේ හේතුවෙන් රැජින පදවිය ඇගේ නැගණිය වන සුදු රැජිනට ලබා දේ.

අයිරේස්බෙත් සහ මිරානා අතර ගැටීමට හේතුවූ ළමා වියේ සිදුවීමක් පිළිබඳ දැනගන්නා ඇලිස්, තවත් අතීතයට ගමන් කරන්නේ එමගින් අයිරේස්බෙත්ගේ ක්‍රියා කලාපය වෙනස් කොට හැටර් පවුල ජබර්වොකිගෙන් බේරාගත හැකි වනු ඇතැයි සිතායි. උමතු හැටර්ගේ පියා විසින් විසිකළ හිස්වැස්ම හැටර් තැනූ එකක් නොවන බැව් ඇලිස් වටහා ගනියි. මේ අතර, රතු රැජින සහ සුදු රැජින කුඩා කල ඔවුන්ගේ මාලිගය තුළ මිරානා සිය මවගෙන් සොරකම් කරන ලද රසකැවිල්ලක් අනුභව කරයි. ඇගේ මවට මෙය හසුවූ විට මිරානා එම රසකැවිලි තම්න ආහාරයට නොගත් බවට මුසා පවසයි. මේ නිසා එම වරදට අයිරේස්බෙත් හසුවේ. අයිරේස්බෙත් මාලිගයෙන් ඉවතට දිව යයි. අයිරේස්බෙත්ගේ හිසෙහි හැඩය සහ ඇගේ ගතිගුණ වෙනස් වූයේ අසල වූ ඔරලෝසුවෙහි හැපීමෙන් යැයි ඇලිස් සිතයි. ඇලිස් එහි ගැටීමෙන් ඇයව වළකාලූවත්, අතීතය වෙනස් කිරීමට අපොහොසත් වේ. ඒ වෙනුවට අයිරේස්බෙත්‍ පය පැකිළී ඇද වැටෙන අතර, ඇගේ හිස අසල වූ ගල් බිත්තියක ගැටෙයි.

අනතුරුව දුර්වලභාවයට පත් කාලය ඇයට මුණගැසෙයි. කාලය ඇයට බැණවදින්නේ ඇගේ නොමනා සෙවීම් හේතුවෙන් සියලුම කාල පරිච්ඡේද අන්තරායට ලක්ව ඇති බවයි. කලබලයට පත් ඇලිස් ඇසල වූ කැඩපතක් තුළට පනියි. එහි දී ඇය සැබෑ ලෝකය වෙත පැමිණෙන අතර, මානසික රෝහලක සිටින ඇය අවදි වෙයි. ඇයට කාන්තා හිස්ටීරියාව නම් මානසික රෝගය ඇතැයි නිර්ණය කොට ඇත. මානසික වෛද්‍යවරයකු වන වෛද්‍ය ඇඩිසන් බෙනට් ඇයට වේදනානාශකයක් එන්නත් කිරීමට උත්සාහ දරන විට, සිය මෑණියන් වන හෙලන්ගේ දිරි ගැන්වීම් හමුවේ පලායන ඇලිස් කැඩපතක් තුළින් නැවත විශ්මලන්තයට පිවිසෙයි. එහි දී ඇය හයිටොප් පවුල ඝාතනයට ලක්වූ හෝරීවන්ඩෂ් දිනය වෙත ගමන් කරයි. එහි දී ඇලිස් වටහාගන්නේ උමතු හැටර්ගේ පවුල කිසිදින මරණයට පත්නොවූ බවත්, රතු රැජින විසින් ඔවුන්ව අල්ලාගත් බවත් ය. වර්තමානය වෙත යළි පැමිණෙන ඇලිස්ට දක්නට ලැබෙන්නේ උමතු හැටර් මරණාසන්නව සිටින බවයි.

කඳුළුවලින් බරිත නෙත්වලින් යුත් ඇලිස් තමන් ඔහුව විශ්වාස කරන බැව් පවසයි. එවිටම ටැරන්ට් නැවත යථා තත්ත්වයට පත්වේ. විශ්මලන්තවාසීහු රතු රැජිනගේ නව කාබනික පැළෑටි මාලිගය වෙත ගමන් කරති. එහි දී උමතු හැටර් කුහුඹු ගොවිපළක් තුළ සිරකොට සිටින සිය පුවලේ සාමාජිකයන් සොයා ගැනීමට සමත් වේ. කෙසේනමුත්, රතු රැජින ඔවුන්ව සිරභාරයට ගෙන ඇලිස්‍ සතු හෝරාගෝලය සොරකම් කරයි. කාලයාගේ අනතුරු හැඟනොසලකා හරින ඇය සිය සහෝදරිය ද රැගෙන, රසකැවිලි පිළිබඳ සිය සොයුරිය මුසා පැවසූ දිනය වෙත ගමන් කරයි. නමුත්, උමතු හැටර් සහ ඇලිස් එතරනට පැමිණෙන විට රතු රැජින සහ ඇගේ ළමා විය එකිනෙකා දැක තිබිණි. කාලය අවුල් ජාලාවක් බවට පත්වන අතර, විශ්මලන්තය ගල් ගැසෙන්නට පටන් ගනියි. දුබල වූ කාලය ආයාචනා කරන විට ඇලිස් සහ උමතු හැටර්, සුදු රැජින හා ගල් වූ රතු රැජින ද සමගින් වර්තමානය නැවත පනගැන්වීමට හෝරාගෝලය උපයෝගී කරගන්නට තීරණය කරයි. කාල සාගරය සහ මාලිගයම මේ වනවිට ගල් ගැසී ඇති අතර, ඇලිස් කෙසේ හෝ හෝරාගෝලය කාලයේ නිවැරදි ස්ථානයේ පිහිටුවීමට සමත් වේ.

හෝරාගෝලය නිසි ස්ථානයේ ස්ථාවර වීමත් සමග, ගල් වූ පුද්ගලයන් ඇතුළු විශ්මලන්තයම නැවත යථා තත්ත්වයට පත්වේ. උමතු හැටර් සිය පවුලේ සාමාජිකයන් සමග යළි එක් වෙයි. සුදු රැජින සහ රතු රැජින නැවත සමාදාන වී සිය වරද හරිගස්වා ගනිති. ඇලිස් ඇතිකළ අර්බුදය වෙනුවෙන් සමාව දෙන කාලය ඇයට නැවත පැමිණීම තහනම් කරයි. සිය මිතුරන්ට සමුදෙන ඇලිස් තවත් කැඩපතක් ඔස්සේ සැබෑ ලෝකය වෙත පැමිණෙයි. එහි දී ඇගේ මව වොන්ඩර් නෞකාව හැමිෂ්ට පැවරීමට සූදානම් වෙමින් සිටියි. (එය හුදු නෞකාවක් පමණක් බැව් පවසමින්) නමුත් හෙලන් සිය දියණියට සහාය වීමට තීරණය කරයි. ඒ අනුව හැමිෂ්හට කිංස්ලි පවුලේ නිවස හිමිවුව ද, නෞකාව හිමි නොවේ. තමන්ගේම නැව් සමාගමක් අරඹන ඇලිස් සහ ඇගේ මව ලොව පුරා යාත්‍රා කරති.

චරිත නිරූපණය

මියා වසිකොව්ස්කා, ඇලිස් කිංස්ලි ලෙස
ජොනී ඩෙප්, ටැරන්ට් හයිටොප් නම් උමතු හැටර් ලෙස
ලුවිස් ඇෂ්බෝර්න් සර්කිස්, ලාබාල ටැරන්ට් හයිටොප් ලෙස
හෙලේනා බොන්හැම් කාටර්, ක්‍රිම්ස්හි අයිරේස්බෙත් හෙවත් රතු රැජින ලෙස
ලයිලා ඩි මේසා, ලාබාල අයිරේස්බෙත් ලෙස
ඈන් හැතවේ, මාර්මෝරියල්හි මිරානා හෙවත් සුදු රැජින ලෙස
අමේලියා ක්‍රවුච්, ලාබාල මිරානා ලෙස
සචා බැරන් කොහෙන්, කාලය ලෙස; කාලයට අධිපති බලවත් දෙවියෙක් වැනි මිනිස්/ඔරලෝසු දෙමුහුම් පුද්ගලයකු වන මොහුට ජර්මානු සම්භවයක් සහිත කථන ශෛලියක් ඇත.
රීස් අයිෆන්ස්, සැනික් හියටොප් ලෙස; හැටර්ගේ පියායි.
මැට් ලූකස්, ට්වීඩ්ල්ඩම් සහ ට්වීඩ්ල්ඩී ලෙස
ලින්ඩ්සේ ඩන්කන්, හෙලන් කිංස්ලි ලෙස; ඇලිස්ගේ මවයි.
ලියෝ බිල්, හැමිෂ් ඇස්කොට් ලෙස; සිය පියාගේ මරණින් පසු "ඇස්කොට් සාමි" පදවියට පත්ව සිටියි.
ජෙරල්ඩිනි ජේම්ස්, ඇස්කොට් ආර්යාව ලෙස; හැමිෂ්ගේ මවයි.
ඇන්ඩෲ ස්කොට්, වෛද්‍ය ඇඩිසන් බෙනට් ලෙස; නපුරු මනෝවෛද්‍යවරයෙකි.
එඩ් ස්පිලියර්ස්, ජේම්ස් හාර්කෝට් ලෙස; ඇස්කොට්වරුන්ගේ සේවකයෙකි.
රිචඩ් ආමිටේජ්, ඔලිරන් රජු ලෙස; අයිරේස්බෙත් සහ මිරානාගේ පියායි.
හැටී මොරහැන්, එල්සිමියර් රැජින ලෙස; අයිරේස්බෙත් සහ මිරානාගේ මෑණියන් ය.
ජොආනා බොබින්, ඇලෙක්සැන්ඩ්‍රා ඇස්කොට් ලෙස; හැමිෂ්ගේ බිරිඳයි.
සිමෝනි කර්බි, ටයිවා හයිටොප් ලෙස; හැටර්ගේ මවයි.
ජෝ හර්ස්ට්, බිම් හයිටොප් ලෙස
ඔලිවර් හෝව්ක්ස්, ලාබාල බිම් හයිටොප් ලෙස
සියොබ්හැන් රෙඩ්මොන්ඩ්, බමැලික් හයිටොප් ලෙස
ෆ්‍රෙඩ්රික් වෝඩර්, පූමැලි හියටොප් ලෙස
ඊව් හෙඩර්වික්, බැලූ හයිටොප් ලෙස
ටොම් ගොඩ්වින්, පිම්ලික් හයිටොප් ලෙස

හඬ රංගනය

ඇලන් රික්මන්, ඇබ්සොලෙම් නම් සමනලයා ලෙස
ස්ටීවන් ‍ෆ්‍රයි, චෙෂියර් හෙවත් චෙෂියර් බළලා ලෙස
මයිකල් ෂීන්, නිවෙන්ස් මැක්ට්විස්ප් නම් සුදු හාවා ලෙස
ටිමති ස්පෝල්, බෙයාර්ඩ් නම් බ්ලඩ්හවුන්ඩ් ලෙස
කයිල් හබර්ට්, ලාබාල ‍බෙයාර්ඩ් ලෙස
බාබරා වින්ඩ්සර්, මැලයිම්කන් නම් ඩෝර්මවුස් ලෙස
මැට් වොගෙල්, විල්කින්ස් ලෙස; කාලයාගේ දීර්ඝකාලීන සේවකයායි. මෙම රචිතය නිරූපණය කරන බවට මුලින් නිවේදනය කෙරුණේ ටෝබි ජෝන්ස්ව ය.
පෝල් වයිට්හවුස්, තැකරි එයර්ක්විට් නම් මාර්ච් හාවා ලෙස
වොලී වින්ගර්ට්, හම්ටි ඩම්ටි ලෙස; මෙම චරිතයට හඬකැවීමට මුලින් තෝරාගැනුණේ ජෝන් සෙෂන්ස් ය.
මීරා සයල්, නෝබොඩි ලෙස
එඩ්වර්ඩ් පෙතර්බ්‍රිජ්, ෆෂ් මහතා ලෙස
ඕවේන් රීස් ඩේවීස්, ඩිලිවරි ෆ්‍රොග් ලෙස 
පෝල් හන්ටර්, සුදු චෙස් රජු ලෙස; චෙස් ඉත්තෙකි.

නිෂ්පාදනය
මෙම චිත්‍රපටය පිළිබඳ 2012 දෙසැම්බර් මස වැරයිටි සඟරාව ඔස්සේ නිවේදනය කෙරිණි. මෙම ව්‍යාපෘතිය සමග බොබින් පළමුව සම්බන්ධ වන බව දක්නට ලැබුණේ Muppets Most Wantedහි පශ්චාත්-නිෂ්පාදන කටයුතු අතරතුර ය. වරක් විමසීමේ දී බොබින් පවසා තිබුණේ "මට එය අත්හැර දැමිය නොහැකියි" යනුවෙනි. ලුවිස් කැරොල්ගේ කෘති මෙන්ම ඉතිහාසය පිළිබඳ ඔහු තුළ ආශාවක් පැවතීම එයට හේතුවයි. 2013 ජූලි මස, නිවේදනය කෙරුණේ ජොනී ඩෙප් මෙහි හැටර් ලෙසින් යළි රංගනයෙන් දායක වන බවයි. මියා වසිකොව්ස්කාගේ යළි පැමිණීම එම නොවැම්බරයේ සනාථ කෙරිණි. 2014 ජනවාරියේ සචා බැරන් කොහෙන් කලායගේ චරිතය නිරූපණයට තෝරාගැනිණි. 2014 මැයි මස රීස් අයිෆන්ස් උමතු හැටර්ගේ පියා වූ සැනික් හයිටොප්ගේ චරිතය නිරූපණයට සම්බන්ධ විය. "කාලය"ගේ චරිතය ගොඩනැගීමේ දී, බොබින් සිතූයේ "දැඩි නපුරු චරිතයක්" වෙනුවට "මඳක් නීරස" චරිතයක් ලෙස ගොඩනැගීමටයි. ඒ වෙනුවට, බොබින් තීරණය කළේ කාලය "දෝෂ දර්ශී" චරිතයක් ලෙස ගොඩනැගීමටයි. ඔහු තවදුරටත් පැවසූයේ "විශ්වාසී මුග්ධ චරිතය නිරූපණයට සචා බැරන් කොහෙන්ට වඩා වෙනත් පුද්ගලයකු සොයාගත නොහැකි බවයි".

ප්‍රධාන ඡායාරූපකරණය 2014 අගෝස්තු 4 දින ෂෙපර්ටන් ස්ටූ‍ඩියෝස්හි දී ඇරඹිණි. 2014 අ‍ගෝස්තුවේ දී, රූගත කිරීම් ග්ලෞසෙස්ටර් තටාකාංගනයේ දී සිදුවිය. මෙහි දී අවම වශයෙන් ඓතිහාසික නැව් හතරක් වත් භාවිතයට ගැනිණි. මේ අතරට කැත්ලීන් ඇන්ඩ් මේ, අයිරින්, එක්සෙල්සියර් සහ අර්ල් ‍ඔෆ් පෙම්බ්‍රෝක් අයත් විය. මින් අවසානයට සඳහන් කළ නැව් දෙක රූගත කිරීම් සඳහා ද වොන්ඩර් ලෙස නම්කෙරිණි. 2014 ඔක්තෝබර් 31 දින ප්‍රධාන ඡායාරූපකරණය අවසන් විය.

ධ්වනිපථය

චිත්‍රපට ස්වර මාලාව නිර්මාණය කරන ලද්දේ ඩැනී එල්ෆ්මන් විසිනි. ධ්වනිපථය මුදාහරින ලද්දේ 2016 මැයි 27 දින වෝල්ට් ඩිස්නි රෙකෝර්ඩ්ස් වෙතිනි. පින්ක් විසින් ඇල්බමය සඳහා "Just Like Fire" පටිගත කළ අතර, චිතපටයේ ප්‍රවර්ධන කටයුතු සඳහා පමණක් භාවිතා වූ ජෙෆර්සන් එයාර්ප්ලේන්ගේ "White Rabbit" ගීතය ද ආවරණය කරන ලදී.

පථ ලැයිස්තුකරණය
සියලුම සංගීත රචනය සිදුකරන ලද්දේ ඩැනී එල්ෆ්මන් විසිනි.

මුදාහැරීම
ඇලිස් තෲ ද ලුකිං ග්ලාස්හි මංගල දර්ශනය 2016 මැයි 10 ලන්ඩන්හි දී පැවැත්විණි. 2016 මැයි 27 දින වෝල්ට් ඩිස්නි පික්චර්ස් ආයතනය විසින් එය එක්සත් ජනපදයේ සිනමාශාලාවල මුදාහරින ලදී.

ගෘහ මාධ්‍ය
2016 ඔක්තෝබර් 18 දින වෝල්ට් ඩිස්නි ස්ටූඩියෝස් හෝම් එන්ටර්ටේන්මන්ට් ආයතනය විසින් ඇලිස් තෲ ද ලුකිං ග්ලාස් බ්ලූ-රේ, DVD සහ ඩිජිටල් බාගත කිරීම් මුදාහරින ලදී. ආරම්භයේ දී බ්ලූ-රේ තැටි අලෙවි දර්ශකවල 2වන ස්ථානයේ එය පැවතිණි.http://variety.com/2016/digital/news/independence-day-alice-sequels-top-dvd-blu-ray-disc-sales-charts-1201901989/

පිළිගැනීම
බොක්ස් ඔෆීස්
ඇලිස් තෲ ද ලුකිං ග්ලාස් එහි නිෂ්පාදන පරිවැය වූ $ මිලියන 170කට එදිරිව, එක්සත් ජනපදයේ හා කැනඩාවේ ප්‍රදර්ශනයෙන් $ මිලියන 77ක ආදායමක් ද, වෙනත් රටවලින් $ මිලියන 222.4ක් ද උපයා ගනිමින් ලොව පුරා $ මිලියන 299.5ක ආදායමක් උපයාගැනීමට සමත් විය. බොක්ස් ඔෆීස් අතින් මෙය වාර්තා කළේ පහත් අගයයක් වුව ද, ද හොලිවුඩ් රිපෝටර් පුවත්පත සඳහන් කොට තිබු‍ණේ සිනමාහල් ප්‍රතිලාභවලින් පමණක් ඩිස්නි ආයතනයට වන මූල්‍යමය පාඩුව $ මිලියන 65ක් වුන ඇති බවයි.

උතුරු ඇමරිකාව
ඇලිස් තෲ ද ලුකිං මිරර් 2016 මැයි 27 එක්සත් ජනපද‍යේ සහ කැනඩාවේ විවෘත කෙරුණේ X-Men: Apocalypse චිත්‍රපටය සමගිනි. මෙය මෙහි සිව් දින ආරම්භක සති අන්තය වන විට සිනමාහල් 3,763කින් $ මිලියන 55–60ක් උපයා ගනී යැයි අපේක්ෂා කෙරිණි. නමුත් දුර්වල මුඛ්‍ය ප්‍රතිචාර හේතුවෙන් මෙම අපේක්ෂා ක්‍රමයෙන් ඍණාත්මක ලෙස සංශෝධනයට ලක් විය. මෙයට 3D තිර 3,100ක, IMAX තිර 380ත, අධි විශාල ආකෘති 77ක සහ D-බොක්ස් ස්ථාන 79ක ප්‍රදර්ශන වාසිය හිමි විය. බ්‍රහස්පතින්දා පෙරදසුන් තුළින් (පළමු චිත්‍රපටයේ $ මිලියන 3.9ට සාපේක්ෂව) $ මිලියන 1.5ක ආදායමක් මෙම චිත්‍රපටය උපයා ගත්තේ ය. මෙහි පූර්වප්‍රාප්තික චිත්‍රපටයේ $ මිලියන 41ක ආරම්භක සිකුරාදා දින ආදායම සමග සසඳා බැලීමේ දී, පළමු දිනයේ මෙයට හිමි වූයේ $ මිලියන 9.7ක ආදායමක් පමණකි. මෙය ආරම්භක සති අන්තයේ දී $ මිලියන 27ක ආදායම්ක උපයා ගත්ත ද, මෙහි පූර්ව චිත්‍රපටයේ $ මිලියන 116ක ආරම්භක ආදායම හා සැසඳීමේ දී ආරම්භක පහත වැටීම 70%කි. මුල් චිත්‍රපටයේ ආරම්භක ආදායමෙන් 71%ක් ($ මිලියන 82) 3D මගින් නියෝජනය වුව ද, මෙම චිත්‍රපටයට 3D අංශයෙන් ලද ආදායම 41%ක් ($ මිලියන 11) පමණි. එසේම 29%ක් සම්ප්‍රදායික ත්‍රිමාණ දර්ශන මගින් ද, 11%ක් IMAX මගින් ද සහ 1%ක් අධි විශාල ආකෘති මගින් ද හිමි විය. මෙය මෙම චිත්‍රාගාරයේ තෙවන අනුස්මරණ දින අවපාතය වූයේ 2015 Tomorrowland සහ 2010 Prince of Persia: The Sands of Time චිත්‍රපටවලින් පසුව ය. මෙහි පළමු සතියේ දී, චිත්‍රපටය $ මිලියන 40.1ක ආදායමක් ලබාගත්තේ ය. දෙවන සති අන්තයේ දී, චිත්‍රපටය $ මිලියන 11.3ක් (55.1%ක වැටීමක්) උපයාගත්තේ බොක්ස් ඔෆීස් අතින් සිව්වැනියට ය.

වෙනත් රටවල්
මෙම චිත්‍රපටය එක්සත් ජනපදයේ සේම එම සති අන්තයේම රටවල් 43ක මුදාහැරිණි. (එහි සමස්ත වෙළඳපොලෙන් 72%ක්) එය ආරම්භක සති අන්තයේ දී $ මිලියන 80–100ක ආදායමක් උපයා ගනු ඇතැයි ඇස්තමේන්තු කෙරිණි. මෙයට Warcraft සහ X-Men: Apocalypse චිත්‍රපටවලින් තරගයක් එල්ල විය. නමුත් අවසානයේ මෙය $ මිලියන 62.7ක් පමණක් උපයාගත්තේ අපේක්ෂා සුන් කරමිනි. මින් $ මිලියන 4.1ක් IMAX ප්‍රදර්ශනවලින් ලැබිණි. මෙයට මෙක්සිකෝව ($ මිලියන 4.5), බ්‍රසීලය ($ මිලියන 4.1), සහ රුසියාවෙන් ($ මිලියන 3.9) ආරම්භක සති අන්ත ආදායමක් හිමි විය. එක්සත් රාජධානියේ සහ අයර්ලන්තයේ මෙයට අසාර්ථක ආරම්භයක් හිමිවූයේ ආරම්භක සතිඅන්තයේ දී £ මිලියන 2.23ක ($ මිලියන 3.1) ආදායමක් හිමි කරගනිමිනි. මෙය තිර 603ක මෙහි ප්‍රථම චිත්‍රපටය ලද £ මිලියන 10.56 ($ මිලියන 15.2) ක ආරම්භක ආදායමෙන් 21%ක් පමණකි. එසේම ආරම්භයේ එය දෙවන ස්ථානයේ පසු වූයේ, තිරගත වීම අරඹා දෙවන සති අන්තයේ පැවති X-Men: Apocalypse චිත්‍රපටයට පහළිනි. චීනයේ මෙහි ආරම්භක දිනයට $ මිලියන 7.3ක ඇස්තමේන්තුගත ආදායමක් හිමි විය. එය එරට දෙවන විශාලතම ඩිස්නි සජීවී-ක්‍රියාදාම (මාර්වල්-නොවන හෝ ලූකස්ෆිල්ම්) ආරම්භක ආදායම හිමි කරගත්තේ $ මිලියන 26.6ක ආදායමක් හිමි කරගනිමිනි. ‍එය දෙවැනි වූයේ The Jungle Book චිත්‍රපටයට පමණි. කෙසේනමුත් මෙම අගය එහි අපේක්ෂිත $ මිලියන 35–45 ආදායමට වඩා පහත අගයයකි. ජපානයේ අලුතෙන් මුදාහළ චිත්‍රපට අතර මෙය අං. 1 ස්ථානයේ පසුවූයේ සෙනසුරාදා සහ ඉරිදා පිළිවෙලින් $ මිලියන 5.2 සහ $ මිලියන 4.1ක ආදායමක් උපයා ගනිමිනි. නමුත් මේ හා සැසඳීමේ දී මෙහි පළමු චිත්‍රපටයේ එරට විවෘත කිරීමේ ආදායම $ මිලියන 14ක් වූ අතර, සමස්ත ආදායම $ මිලියන 133.6ක් විය.

විචාරක ප්‍රතිචාරය

රොට්න් ටොමැටෝස් තුළ මෙම චිත්‍රපටය 30%ක ප්‍රමාණනයක් හිමි කරගත්තේ විචාර 225ක් මත පදනම්ව වන අතර, එහි සාමාන්‍ය ප්‍රමාණන අගය 4.6/10ක් විය. මෙම අඩවියේ විචාරක සමීක්ෂණ අනුව කියැවුණේ, "ඇලිස් තෲ ද ලුකිං ග්ලාස් එහි පූර්ව චිත්‍රපටය සේම දෘශ්‍යමය වශයෙන් විචිත්‍ර වුවත්, එවන් කථාවක් දැරීමට සහ එහි සම්භාව්‍ය චරිත ජීවමාන කිරීමට අපොහොසත් වී ඇති බවයි." මෙටාක්‍රිටික් තුළ, විචාර 42ක් මත පදනම්ව එය 100න් 34ක ලකුණු ප්‍රමාණයක් හිමි කරගත් අතර, ඒවා "සාමාන්‍යයෙන් අයහපත් විචාර" විය. විචාරක මනාපය අනුව සිනෙමාස්කෝර් වෙතින් චිත්‍රපටයට "A–"ක සාමාන්‍ය ඇගයුමක් (A+ සිට F දක්වා වූ පරිමාණය) ලබා දී තිබූ අතර, මෙහි පළමු චිත්‍රපටය ද ලබාගෙන තිබුණේ එම සාමාර්ථයම ය.

ද නිව් යෝක් ටයිම්ස් පුවත්පතේ ස්ටීවන් හෝල්ඩන් සිය විචාරය තුළ ලියා ඇත්තේ, "මේ සියල්ල හා ලුවිස් කැරොල් අතර ඇති සම්බන්ධය කුමක් ද? එවැන්නක් කලාතුරකින් හෝ තිබේ ද?" යනුවෙනි. එසේම සමස්තයක් ලෙස "මෙය යල් පැනගිය උඩඟු උපමා කථා දෙකක් සහ එක් රසවත් එකක් එල්ලා කළ සමාවක් වැනි ය". ද බොස්ටන් ග්ලෝබ්හි ටයි බර් මෙම චිත්‍රපටයට තරු 4න් 1.5ක් ලබාදෙමින් පැවසූයේ මෙම චිත්‍රපටය "නොමනා ලෙස අලංකෘත, ඝෝෂාකාරී, තෘප්තිකර, සහ ලාමක එකක් බවයි." නිව් යෝක් ඩේලි නිව්ස්හි ස්ටීවන් විටී පැවසූයේ මෙම චිත්‍රපටය "අතිශයින් වියදම් අධික බවත්, අතිශයින් මුග්ධ" බවත් ය. එසේම සමස්තයක් ලෙස චිත්‍රපටය "හුදු එක් හොලිවුඩ් බොළඳ වශීකරණයක් බවත්, ඝෝෂාකාරී බ්ලොක්බස්ටරයක් වේ යැයි වෙස්ගැන්වූ අහිංසක ෆැන්ටසියක් බවත් ය".

නිව් යෝක් පෝස්ට්හි කයිල් ස්මිත් චිත්‍රපටයට ධනාත්මක විචාරයක් සපයා තිබිණි: "තිරරචනය (ලින්ඩා වූල්වර්ටන්‍ගේ) සැබැවින්ම විචිත්‍රවත් අදහස්වලින් තොරවුවත්, එය හිස් කැන්වසයක් ලෙස උචිත වන්නේ විශේෂ-ප්‍රයෝග කණ්ඩායම වියරු වැටීමට එරෙහිවයි". සැන් ඩියේගෝ රීඩර්හි මැතිව් ලිකෝනා පවසන්නේ ඔහු දකින්නේ මෙහි දෘශ්‍ය ප්‍රයෝග "මුග්ධ ලෙස මිලාධික" බවයි. කථාව හුරුපුරුදු යැයි පවසන ඔහු එය "පැරණි ආරෙන් යුත් දැඩි ළමා චිත්‍රපටයක්" ලෙසයි.

ඇගයුම්
 සම්මාන සහ නිර්දේශ ලැයිස්තුව සම්මාන උළෙල ප්‍රවර්ගය ලාභී(න්) ප්‍රතිඵලය ආශ්‍රේ. ගෝල්ඩන් රාස්බෙරි සම්මාන නරකම පූර්ව කථාව, ප්‍රතිනිර්මාණය හෝ අනුගාමී කෘතිය ඇලිස් තෲ ද ලුකිං ග්ලාස්   නරකම සහාය නළුවා ජොනී ඩෙප්  නරකම තිර සංයුක්තය ජොනී ඩෙප් සහ ඔහුගේ අප්‍රසන්න ලෙලෙන වස්ත්‍ර  ගෝල්ඩන් ට්‍රේලර් අවෝඩ්ස් හොඳම පවුලේ සජීවීකරණය "Poem"   හොඳම කථනය සඳහා දොන් ලාෆොන්ටේන් සම්මානය "Poem"  හොඳම ෆැන්ටසි වික්‍රම "Grammys"  හොඳම මුල් ස්වර ලිපිය "Grammys"  ග්‍රැමී සම්මාන දෘශ්‍ය මාධ්‍ය සඳහා ලියැවුණු හොඳම ගීතය "Just Like Fire" – ඔස්කාර් හෝල්ටර්, මැක්ස් මාර්ටින්, පින්ක් සහ ෂෙල්බැක්   හොලිවුඩ් මාධ්‍ය තුළ සංගීත සම්මාන හොඳම ගීතය – විද්‍යා ප්‍රබන්ධ/ෆැන්ටසි චිත්‍රපටය "Just Like Fire" – ඔස්කා හෝල්ටර්, මැක්ස් මාර්ටින්, පින්ක් සහ ෂෙල්බැක්   පීපල්’ස් චොයිස් අවෝඩ්ස් ප්‍රියතම පවුලේ චිත්‍රපටය ඇලිස් තෲ ද ලුකිං ග්ලාස්   සැටලයිට් සම්මාන හොඳම කලා අධ්‍යක්ෂණය සහ නිෂ්පාදන සැලසුම ඩෑන් හෙනා   හොඳම වස්ත්‍ර නිර්මාණය කොලීන් ඇට්වුඩ්  සැටර්න් සම්මාන හොඳම වස්ත්‍ර නිර්මාණය කොලීන් ඇට්වුඩ්   ටීන් චොයිස් අවෝඩ්ස් චොයිස් මියුසික්: චිත්‍රපටයක හෝ රූපවාහිනී වැඩසටහනක ගීතය "Just Like Fire" - පින්ක් විසිනි   දෘශ්‍ය ප්‍රයෝග සංගමයේ සම්මාන ඡායාතත්ත්ව වෘත්තාන්තයක කැපීපෙනෙන ප්‍රයෝග සමාකරණ ජේකබ් ක්ලාර්ක්, ජෝසෆ් පෙපර්, ක්ලෝස් සෙයිට්ස්චෙක් සහ කොස්කු ටර්හැන්  

ආශ්‍රේයයන්

බාහිර සබැඳි

Category:2016 ත්‍රිමාණ චිත්‍රපට
Category:2010 දශකයේ ෆැන්ටසි චිත්‍රපට
ප්‍රවර්ගය:2016 වසර තුළ චිත්‍රපට
Category:ඇමරිකානු ත්‍රිමාණ චිත්‍රපට
Category:ඇමරිකානු ෆැන්ටසි චිත්‍රපට
Category:ඇමරිකානු චිත්‍රපට
Category:ඩිස්නි ඇලිස් ඉන් වොන්ඩර්ලෑන්ඩ්
Category:ඇමරිකානු අනුගාමී චිත්‍රපට
Category:ඉංග්‍රීසි-භාෂා චිත්‍රපට
Category:ඩැනී එල්ෆ්මන්ගේ චිත්‍රපට ස්වර ලිපි
Category:ඇලිස් ඉන් වොන්ඩර්ලෑන්ඩ් පාදක කරගත් චිත්‍රපට
Category:ජේම්ස් බොබින් අධ්‍යක්ෂණය කළ චිත්‍රපට
Category:පරිගණක-ජනිත රූ භාවිතා වන චිත්‍රපට
Category:ජෝ රොත් නිෂ්පාදනය කළ චිත්‍රපට
Category:සජීවී ක්‍රියාදාම සහ සජීවීකරණ සමග චිත්‍රපට
Category:අති ෆැන්ටසි චිත්‍රපට
Category:IMAX චිත්‍රපට
Category:ලින්ඩා වූල්වර්ටන්ගේ තිරරචන
Category:ෂෙපර්ටන් ස්ටූඩියෝස් චිත්‍රපට
Category:ප්‍රබන්ධ තුළ ප්‍රමාණය වෙනස් වීම
Category:කාල තරණ චිත්‍රපට
Category:වෝල්ට් ඩිස්නි පික්චර්ස් චිත්‍රපට
Category:මානසික රෝහල් පසුබිමෙහි නිර්මාණය වූ චිත්‍රපට
Category:ප්‍රබන්ධ තුළ කාලය
Category:1875 පසුබිමෙහි නිර්මාණය වූ චිත්‍රපට
Category:ලන්ඩනය පසුබිමෙහි නිර්මාණය වූ චිත්‍රපට